Kruisverhoor: Terug skool toe: Dis nou buig of bars, liewe ouers | Netwerk24
Deur Jacob Rooi 24 Mei 2020 00:00
Hoekom open skole, maar die parlement nie? Ek kan nie namens die parlement praat nie.
Wat as 'n kind die virus opdoen en sterf, is die departement verantwoordelik? Ons regspan het daaroor besin. Dis 'n scenario waarvoor beplan word. Dit sal hanteer word soos dit kom.
Sommige ouers sê die minister neem besluite oor die opening van skole sonder om hulle te raadpleeg. Dis onmoontlik om die ouers van 30 miljoen kinders te raadpleeg. Die minister het gesê sy praat met onderwys-organisasies soos Fedsas (die Federasie van Beheerliggame van Suid-Afrikaanse Skole). Ons steun op wat hulle sê oor hoe hul lede voel.
Stem die meeste van hulle saam dat skole nou heropen? Ja, almal van hulle. Nie een sê ons moenie voortgaan nie. Maar hulle sê ons moet seker maak almal is veilig.
Nog 'n kwelpunt van ouers is of daar heeldag in badkamers iemand sal wees om te verseker die kinders was hul hande vir 20 sekondes? Die opvoeding van kinders begin tuis. Ouers moet hul deel bydra. Die nuwe praktyk moet tweede natuur word. Onderwysers sal ook die leerlinge opnuut herinner daaroor.
Ons weet nou van die gr. 7's en gr. 12's begin eerste. Wat van die ander grade? Hulle sal volg. Ons wil eers met die kleiner groepe begin om ons gesondheids- en veiligheidsmaatreëls in te stel. Ons sal kyk hoe dit gaan en dan die ander grade bring.
Enige idee hoe lank dit sal neem? Ons weet nie.
Wat van klaskamerruimte wanneer die ander terugkeer? Ons sal uit die ervaringe van die eerste fase leer, dis hoekom twee grade eerste terugkeer. Belangegroepe stel voor ons gebruik gemeenskaps- en stadsale en ander beskikbare plekke vir onderrig. As dit nodig is om sosiale afstand te handhaaf, sal ons dit moet doen.
As ouers by skole wil kom help, sal hulle toegelaat word? Ja, dis hoekom ons sê almal moet hul deel doen om ons kinders en onderwysers veilig te hou. Hulle moet net self die maatreëls nakom.
Sou ouers besluit om hul kinders tot einde vanjaar tuis te onderrig, sal hulle toegelaat word om eksamens af te lê? Sulke ouers moet die beleid oor tuisonderrig gaan lees. Hulle moet dit verstaan voordat hulle dié roete kies.
Is onderwysers verantwoordelik vir leermateriaal vir kinders wat tuisonderrig kry? Nee. As jy jou kinders tuis hou, aanvaar jy as ouer die verantwoordelikheid om die kind self te onderrig.
Maar dis 'n noodsituasie. Hoekom kan ouers nie hul kinders se leermateriaal by die skole afhaal nie? Die beleid oor tuisonderrig het nie verander nie. Ons kan dit nie oornag verander nie. 'n Konsultasieproses moet gevolg word. Ons word gerig deur die Suid-Afrikaanse Skolewet saamgelees met die beleid oor tuisonderrig.
Maar die beleid is opgestel vir normale omstandighede. Ouers vrees vir hul kinders se lewe. As daar ekstra leermateriaal is, hoekom dit nie by dié leerlinge kry nie? Ons sê bring jou kind skool toe. As jy jou kind tuis hou, aanvaar jy verantwoordelikheid vir alles. Daar is niks tussenin nie. As die kinders in die skool 'n toets skryf, hoe sal die leerling dit tuis doen as daar niemand is om hom of haar te monitor nie? Dis nie prakties moontlik nie.